Bushiri's kan weer in hegtenis geneem word | Netwerk24
Deur Sarel van der Walt 20 November 2020 19:59
Al is die selfverklaarde profeet en sakeman Shepherd Bushiri en sy vrou, Mary, deur 'n Malawiese hof vrygelaat nadat hulle uit Suid-Afrika gevlug het, kan hulle weer in hegtenis geneem word.
Só sê adv. JJ du Toit, 'n afgetrede adjunkdirekteur van openbare vervolgings, wat baie ervaring van uitlewerings het.
Die egpaar, wat uit Suid-Afrika na Malawi (hul geboorteland) gevlug het nadat hulle in Pretoria van bedrog en geldwassery van sowat R102 miljoen aangekla is, is Donderdag in Lilongwe vrygelaat omdat hul inhegtenisneming vroeër vandeesweek in dié stad volgens 'n landdros onwettig was.
Nadat die landdros beveel het die egpaar moet vrygelaat word, het Shepherd dit as " 'n oorwinning vir God" beskryf.
Du Toit sê dit blyk nou die Bushiri's is in hegtenis geneem voordat die Malawi-owerhede die aansoek om hul voorlopige inhegtenisneming van Suid-Afrika ontvang het. Daar was wel 'n versoek van Interpol dat dit gedoen word.
Die aanklaer het gevra dat die saak vir 30 dae uitgestel moet word in afwagting op Suid-Afrika se amptelike versoek. Die landdros wou dit nie toestaan nie.
News24 berig intussen Gospel Kazako, Malawi se minister van inligting, sê Malawi se direkteur van openbare vervolging gaan appèl aanteken teen die landdros se beslissing.
Du Toit sê sodra Malawi die amptelike aansoek – vergesel deur stawende dokumente – van Suid-Afrika ontvang, kan die egpaar weer in hegtenis geneem word. Dit is as Malawi nie intussen wel die voorlopige inhegtenisneming uitvoer nie.
Hy sê hoewel 'n bilaterale ooreenkoms tussen Suid-Afrika en Malawi nie voorsiening maak vir voorlopige inhegtenisneming nie, kan dit wel kragtens die Suider-Afrikaanse Ontwikkelingsgemeenskap (SAOG) se protokol vir uitlewering gedoen word.
Ooreenkomste tussen twee lande is ondergeskik aan die SAOG-protokol, sê Du Toit.
Daarom was dit binne Suid-Afrika se reg om te vra dat die egpaar voorlopig in hegtenis geneem word.
Nadat daar verlede naweek besef is die egpaar het uit Suid-Afrika padgegee – ondanks daarvan dat hulle kragtens hul borgvoorwaardes hul paspoorte moes indien – is die hulp van Interpol ingeroep.
Vroeër is berig die egpaar het vermoedelik vroeg vandeesweek snuf in die neus gekry dat Interpol op hul spoor is. Hulle het hul toe in Lilongwe aan die polisie oorgegee en is in hegtenis geneem.
Ronald Lamola, minister van justisie en korrektiewe dienste, het Donderdag gesê die regering het opdrag gegee die nodige dokumente moet binne twee weke aan Malawi beskikbaar gestel word.